**Bobur** (taxallusi) toʻliq ismi - **Zahiriddin Muhammad ibn Umarshayx Mirzo. U** 1483-yil 14-fevral–1530-yil 26-dekabr) — oʻzbek mumtoz adabiyotining yirik vakili, shoir, tarixchi, geograf, davlat arbobi, isteʼdodli sarkarda, boburiylar sulolasi asoschisi, temuriy shoh boʻlgan. Amir Temurning pannevarasi boʻlgan. Bobur oʻz davrining buyuk shaxslaridan biri edi. Uning sheʼrlari, ruboiylari oʻz vaqtida va hozir ham sevib oʻqilmoqda. 6 ta xotini boʻlgan. Bibi Muboraka, Mohimbegim, Zaynab Sulton Begim, Oysha Sulton Begim, Maʼsuma Sulton Begim va Soliha Sulton Begim. 

**Zahiriddin Muhammad Bobur**

Hayoti va ijodi
---------------

Boburning otasi – Umarshayx Mirzo Fargʻona viloyati hokimi, onasi – Qutlugʻ Nigorxonim Moʻgʻuliston xoni va Toshkent hokimi Yunusxonning qizi edi. Bobur ota tomondan Amir Temurning uchinchi oʻgʻli Mironshoh Mirzo naslidan boʻlsa, ona tomonidan Tugʻluq Temurxonning oʻgʻli Xizr Xo‘jaxon naslidan edi uning yettinchi avlodi edi.

Otasi tomondan:

1. Amir Temur koʻragon (1336-1405)
2. Mironshoh Mirzo (1366-1408)
3. Sulton Muhammad Mirzo (1408-1449)
4. Sulton Abu Said koʻragon (1424-1469)
5. Umarshayx Mirzo koʻragon (1456-1494)
6. Bobur (1483-1530)

Onasi tomondan:

1. Tugʻluq Temurxon (1329-1362)
2. Xizr Xoʻjaxon (1358-1399)
3. Muhammadxon (? – 1416)
4. Sharalixon (taxtga chiqmagan)
5. Uvaysxon (1418-1425-yillarda)
6. Yunusxon (1468-1487)
7. Yunusxonning qizi Qutlugʻ Nigorxonim (1457-1504)
8. Bobur (1483-1530)

Boburning onasi oʻqimishli boʻlgan va oqila ayol boʻlib, Boburga hokimiyatni boshqarish ishlarida faol koʻmak bergan, harbiy yurishlarida unga hamrohlik qilgan. Umarshayx Mirzo xonadoni poytaxt Andijonning arki ichida yashar edi. Hokim yoz oylari Sirdaryo boʻyida, Axsida, yilning qolgan faslini Andijonda oʻtkazardi. Boburning yoshligi Andijonda oʻtgan. Bobur barcha temuriy shahzodalar kabi maxsus tarbiyachilar, yirik fozil-u ulamolar ustozligida harbiy taʼlim, fiqh ilmi, arab va fors tillarini oʻrganadi, koʻplab tarixiy va adabiy asarlar mutolaa qiladi, ilm-fanga, sheʼriyatga qiziqa boshlaydi. Dovyurakligi va jasurligi uchun u yoshligidan „Bobur" („Sher") laqabini oladi.

Bobur otasi yoʻlidan borib, mashhur soʻfiy – Xoja Ahrorga ixlos qoʻyadi va uning tariqati ruhida voyaga yetadi, umrining oxiriga qadar shu eʼtiqodga sodiq qoladi. Keyinchalik, „Boburnoma" asarida Bobur Xoja Ahror ruhi bir necha bor uni muqarrar halokatdan, xastalik va chorasizlikdan xalos etganini, eng ogʻir sharoitlarda rahnamolik qilganligini taʼkidlaydi. Otasi Axsida bevaqt, 39 yoshida fojiali halok boʻlgach, oilaning katta farzandi, 12 yoshli Bobur valiahd sifatida taxtga oʻtiradi (1494-yil iyun).

Movarounnahr taxti uchun kurash
-------------------------------

Bobur portreti, XVII asr.
Movarounnahr XV asr oxirida oʻzaro nizolashayotgan temuriy shahzodalar yoki mulkdor zodagonlar boshchilik qilib turgan, deyarli mustaqil boʻlib olgan koʻpdan koʻp viloyatlarga parchalanib ketgan edi. Movarounnahr taxti uchun kurash avjga chiqqan, turli siyosiy fitnalar uyushtirilmoqda edi. Buning ustiga Umarshayx Mirzoga tobe bir necha bek va hokimlar yosh hukmdorga (Boburga) boʻysunishdan bosh tortadilar. Ularning ayrimlari Boburning ukalarini yoqlasa, baʼzilari mustaqillik daʼvosini qiladi, yana boshqa birlari Boburga raqib, boshqalari amaki, togʻalariga qoʻshilib, uni jismonan yoʻqotish payiga tushadi. Oʻz amakisi va togʻasi boʻlmish Sulton Ahmad Mirzo bilan Sulton Mahmudxon xurujlarini daf qilgan Bobur hukmronligining dastlabki 2—3-yilida mavqeini mustahkamlash, bek va amaldorlar bilan oʻzaro munosabatni yaxshilash, qoʻshinni tartibga keltirish, davlat ishlarida intizom oʻrnatish kabi muhim chora-tadbirlarni amalga oshiradi. Boburning dastlabki siyosiy maqsadi Amir Temur davlatining poytaxti, strategik va geografik jihatdan muhim boʻlgan Samarqandni egallash va Movarounnahrda markazlashgan kuchli davlatni saqlash, mustahkamlash hamda Amir Temur saltanatini qayta tiklashdan iborat edi.

Boburning Andijonni qayta egallashi
-----------------------------------

Boburning taxtga chiqishi, 1495-yil
Bu paytda, qisqa muddat ichida Samarqand taxtiga uchinchi hukmdor kelgan edi. Sulton Ahmad Mirzo vafoti (1494-yil iyul) dan keyin taxtga oʻtirgan Sulton Mahmud Mirzo Samarqandda davlatni 5-6 oydan ortiq idora etmadi — qisqa muddatli kasallikdan soʻng 43 yoshida vafot etdi. Uning oʻrniga Buxoroda hokim boʻlgan oʻgʻli Boysungʻur oʻtiradi. 1495—1496-yillarda Bobur Samarqandga ikki marta muvaffaqiyatsiz yurish qiladi. 1497-yil kuzida u Samarqand atrofidagi bir qancha joylarni va 7 oylik qamaldan soʻng Samarqandni egallaydi, Boysungʻur Qunduzga qochadi. Shahar qamal tufayli nihoyatda ogʻir kunlarni boshidan kechirmoqda edi. Hatto ekkulik don ham topish mushkul edi. Bobur qoʻshinni taʼminlashda katta qiyinchiliklarga duch keldi. Navkarlaridan ayrimlari Andijon va Axsi tomon qochib ketadilar. Buning ustiga Andijonda qolgan ayrim beklar Boburdan yuz oʻgirib, uning ukasi Jahongir Mirzo tarafiga oʻtadilar. Andijondan koʻngli notinch boʻlgan va iqtisodiy qiyinchiliklarga uchragan, ayni zamonda ogʻir xastalikni boshidan kechirgan Bobur Samarqandni yuz kun idora etgandan soʻng, uni tark etishga qaror qiladi, ammo Xoʻjandga yetganda Andijon ham qoʻldan ketib, muxoliflar ixtiyoriga oʻtganini eshitadi. Boburning Toshkent hokimi, togʻasi Mahmudxon koʻmagida Andijonni qayta egallashga urinishi natija bermaydi. Bu muvaffaqiyatsizlik Bobur qoʻshiniga salbiy taʼsir etib, koʻpchilik bek, navkarlar (700—800 kishi) Boburni tark etadi. Oʻziga sodiq kishilar (200—300) bilan qolgan Bobur maʼlum muddat Xoʻjandda turgach, Toshkentga — Mahmudxon huzuriga kelib, Andijonni qaytarib olish rejasini tuza boshlaydi. Maʼlum muddat oʻtgach, Bobur Xoʻjandga qaytadi, koʻp oʻtmay, Margʻilonni qoʻlga kiritadi hamda Andijonni egallash tadbirlarini koʻradi. Nihoyat, 2 yildan soʻng (1498-yil iyun) uni qayta qoʻlga kiritadi. Bobur ukasi Jahongir Mirzo bilan sulh tuzib, uning ixtiyorida „Xoʻjand suvining Axsi tarafi viloyatlarini…" qoldiradi, Andijon tarafi viloyatlarini oʻz tasarrufiga oladi.

Samarqandni bosib olish uchun qilingan harakatlar
-------------------------------------------------

Bobur Samarqandda
Temuriylarning oʻzaro urushlari kuchaygan kezlarda Shayboniyxon Movarounnahrni istilo qilishga kirishadi. U 1499-yil Jizzax va Samarqand orqali Qarshi va Shahrisabzgacha bosib boradi, katta oʻlja bilan Dashti Qipchoqqa qaytadi. Oradan koʻp oʻtmay, katta kuch bilan Movarounnahrga qaytgan Shayboniyxon Buxoro va Qorakoʻlni egallaydi (1499-yil), Sulton Ali Mirzo kaltabinlik bilan Samarqandni Shayboniyxonga jangsiz topshiradi (1500-yil), biroq shahar aholisi va zodagonlarining maʼlum qismi temuriylar hukmdorligini tiklash tarafdori edi. Ular Fargʻona hokimi Boburga maktub yoʻllab, Samarqandni ishgʻol qilishga daʼvat etganlar. Bobur 1500-yil kech kuzida oʻz qoʻshini (240 kishi) bilan Samarqandga yetib kelgach, aholi unga peshvoz chiqib, shahar darvozalarini ochib beradi. Shayboniyxonning shahar himoyasi uchun qoldirgan 600 nafar askari qirib tashlanadi. Shayboniyxon Buxoroga chekinadi. Qisqa vaqt ichida Samarqandning barcha tumanlari, Qarshi va Gʻuzor shaharlarida Bobur hokimligi eʼtirof etiladi, ammo shaharda oziq-ovqat zaxiralari tugab, ocharchilik boshlangan edi. Bundan xabar topgan Shayboniyxon katta kuch toʻplab, yana Samarqandga yurish boshlaydi. 1501-yil aprelda Zarafshon boʻyidagi Saripul qishlogʻi yaqinida boʻlgan jangda Bobur qoʻshinlari yengiladi. Bobur Samarqandga chekinadi. Shahar yana qamal qilinib, u toʻrt oy davom etadi. Qamalda qolgan shahar aholisining ochlikdan tinkasi quriydi, Bobur 1501-yilning 2-yarmida noilojlikdan Samarqandni tark etib, Toshkentga, Mahmudxon huzuriga yoʻl oladi.

Temuriy, Boburiy va Shayboniy sulolari
--------------------------------------

Shayboniyxonning bobosi Abulxayrxon 1451-yilda Temuriylar davlatida Boburning bobosi Abu Saidning hokimiyat tepasiga kelishiga yordam bergan. Shu bilan birga, Abulxayrxonning qizi Xonzoda Abu Saidga turmushga chiqqan. Uning qizidan nabirasi Temuriylar oilasining Samarqanddagi Goʻri Amir maqbarasida dafn etilgan.

Oʻzbek xoni Abulxayrxon 1450-yilda Ulugʻbekning qizi Robiya sulton begimga (1485-yil vafot etgan) uylangan. Ularning nikohidan Suyunchxoʻjaxon, Koʻchkunchixon va Oq Burun sultonlar tugʻilgan. Suyunchxoʻjaxon va Koʻchkunchixonlar shayboniylar orasida katta nufuzga ega boʻlib Turkiston, Toshkent va Movarounnahrni idora etganlar. Koʻchkunchixon Muhammad Shayboniyxon vafotidan keyin Shayboniylar davlatini boshqargan.

Shayboniyxon Boburning amakivachchasi, Mahmudxonning qizi – Oysha Sulton xonimga uylangan, u Mugʻul xonim nomi bilan tanilgan va xon umrining oxirigacha uning hurmatli rafiqasi boʻlgan. Boburning yana bir amakivachchasi, Qutluk Xonim, shayboniyzoda Jonibek Sulton bilan turmush qurgan.

1519-yilda Bobur sheʼriy toʻplamining qoʻlyozmasini Samarqandga Koʻchkunjixonning oʻgʻli, shoir Poʻlat Sulton Shayboniyga yuboradi.

1520-yillarda Bobur shayboniylar bilan yaxshi munosabatlarni oʻrnatdi. Boburning oʻzi taʼkidlaganidek, 1526–1527-yillarda Hindistonni bosib olish paytida oʻzbek sarkardalari – sultonlar: Qosim Husayn Sulton, Bihub Sulton, Tang Atmish Sulton, shuningdek, Gʻozipurdan Mahmudxon Nuxani, Baba Kashka, Tulmish Oʻzbek, Qurbon Chaxri uning tarafida jang qilishgan.

1528-yilda Shayboniylar Boburga elchilarni yuborib, uni Hindistondagi gʻalabasi bilan tabriklaydilar.

Movarounnahrni tark etishi
--------------------------

Bobur Temuriylar saltanatini himoya qilish va uni saqlab qolish uchun astoydil harakat qilib, Shayboniyxonga qarshi bir necha yil davomida muttasil kurash olib borsa-da, ammo mamlakatda hukm surgan ogʻir iqtisodiy tanglik va siyosiy parokandalik sharoitida maqsadiga erisha olmaydi. 1503-yil Toshkent xoni Mahmudxon, Bobur va qalmoqlarning birlashgan qoʻshini Shayboniyxon tomonidan Sirdaryo boʻyida tormor qilinadi. Bobur Samarqand taxti uchun kurashayotgan paytda Andijonni Sulton Ahmad Tanbal egallab oladi. 1501–1504-yillarda Bobur Fargʻona mulkini qaytarib olish uchun Sulton Ahmad Tanbal, Jahongir mirzolarga qarshi olib borgan kurashi muvaffaqiyatsizlik bilan tugaydi. Temuriylarning toʻxtovsiz janglari va ogʻir soliqlaridan toliqqan xalq Boburni qoʻllamadi va u Movarounnahrni tark etishga (1504-yil iyun) majbur bo‘ladi.

Kobulni egallashi
-----------------

Bobur tomonidan Kobulda zarb qilingan tanga, 1507—1508
Bobur jangchilari,1520-yillar
Bobur 200-300 kishilik navkari bilan Hisor togʻlari orqali Afgʻonistonga oʻtadi va u yerdagi ichki nizolardan foydalanib Gʻazni va Kobulni egallaydi. Bobur Kobulni egallagach, mustaqil davlat tuzishga jadal kirishadi, qoʻshinni tartibga keltiradi, qattiq ichki intizom oʻrnatadi. Kobulga, umuman Afgʻonistonga Bobur oʻz yurti kabi qaradi, qurilish, obodonlashtirish, kasbu hunar va qishloq xoʻjaligini rivojlantirish ishlarini boshlab yuboradi. „Bogʻi Shaxroro", „Bogʻi Jahonoro", „Oʻrtabogʻ", „Bogʻi vafo" va „Bogʻi Bobur" kabi oromgohlar tashkil etdi. Shahar ichidagi Bolo Hisor qalʼasini oʻz qarorgohiga aylantirib, uni qayta taʼmirlatdi, yangi imoratlar qurdirdi va oilasi bilan shu qalʼada yashadi. Uning Humoyun, Gulbadanbegim, Komron va Hindol ismli farzandlari shu yerda tugʻiladi. 1506-yil bahorda vafot etgan Qutlugʻ Nigorxonim Mirzo Ulugʻbek shu yerda bunyod ettirgan „Bogʻi Navroʻziy"ga dafn etiladi.

Bobur Afgʻonistonda bir fotih sifatida emas, balki shu yurt, el obodonligi va ravnaqi uchun jon kuydirgan tadbirli hukmron sifatida qizgʻin faoliyat koʻrsatdi. Uning manfaatlari yoʻlida odilona va oqilona ish tutdi. Afgʻonistondagi amaliy faoliyatiga koʻra, Bobur butun Xuroson va Movarounnahrda qudratli davlat boshligʻi va muzaffar sarkarda sifatida katta obroʻ orttira bordi, mintaqadagi siyosiy hayot eʼtiborli oʻringa koʻtarildi. Shayboniylarning tobora kuchayib borayotgan yurishiga qarshi birgalikda chora koʻrish masalasida Sulton Husayn Boyqaro barcha temuriy hukmdorlar qatorida Boburni ham maslahat yigʻiniga maxsus taklif etishi ana shunday yuksak nufuzni koʻrsatuvchi dalildir. Bobur shu taklif boʻyicha Hirotga otlanadi. Husayn Boyqaroning toʻsatdan vafot etishiga (1506-yil) qaramay, u Hirotga boradi va temuriy hukmdorlar bilan uchrashib muzokaralar oʻtkazadi. Temuriy hukmdorlarning birlashib Shayboniyxon qoʻshinlariga toʻsiq qoʻyish rejalari amalga oshmaydi va tez orada birin-ketin magʻlubiyatga uchrab, saltanatni batamom qoʻldan chiqaradilar.

1507-yil boshlarida Bobur Hindistonga yurish boshlaydi, ammo bu urinishi muvaffaqiyatsiz tugab, yana poytaxt Kobulga qaytadi.

Bobur Movarounnahr va Xurosondagi siyosiy vaziyat va urush harakatlarini kuzatib boradi, oʻz qoʻshinlarini doimo shay tutadi. Shayboniyxon Xurosonning yirik markazlarini qoʻlga kiritgach, Eronni zabt etish uchun yurish boshlaydi, ammo Eron shohi Ismoil Safaviy bilan qattiq toʻqnashuvda (1510-yil) yengiladi, oʻzi ham Marvda halok boʻladi. Shoh Ismoil Xuroson va Movarounnahrga qoʻshin kiritib shayboniylarga ketma-ket zarar yetkaza boshlaydi. Bobur shoh Ismoil bilan harbiy-siyosiy ittifoq tuzib, 1511-yil bahorida Hisorni, yozida Buxoroni, oktabr boshida esa Samarqandni yana qoʻlga kiritadi. Boburning shia yoinaldshiagi eroniylar raʼyi bilan ish tutishi aholida norozilik tugʻdiradi. 1512-yil 28-aprelda Koʻli malik jangida Ubaydulla Sulton boshliq shayboniylardan yengilgan Bobur Hisor tomon ketadi. 1512-yil kuzida Bobur shoh Ismoil yuborgan Najmi Soniy laqabli lashkarboshi bilan Balxda uchrashib, Amudaryodan kechib oʻtib, avval Huzar (Gʻuzor) qalʼasini oladi, soʻng Qarshiga yurish qiladi, shahar uzoq muddatli qamaldan soʻng taslim boʻladi, shahar himoyachilari qattiq jazolanadi. 1512-yil 24-noyabrda Gʻijduvon jangida Bobur shayboniylardan yana yengilib, Kobulga qaytishga majbur boʻladi. Bobur Movarounnahrni egallash ilinjidan uzil-kesil umidini uzadi va butun eʼtiborini Hindistonga qaratadi.

Hindistonni egallashi
---------------------

Bobur Hindistonda, 1527-yil.
1519-yil bahoriga kelib Bobur Hindistonni zabt etish rejalarini amalga oshirishga kirishadi va keyingi 5-6 yil davomida bir necha yurishlar uyushtiradi.

Oʻzbek sultonlari Hamza sulton, Mahdi sulton, Mamaq sulton Bobur qabulida
Nihoyat, 1525-yilda Bobur 12 ming qoʻshin bilan Hindistonga yurish boshladi .1526-yil aprelda Panipatda asosiy raqibi, Dehli sultoni Ibrohim Loʻdiyning yuz ming kishilik qoʻshinini 12 minglik askari bilan tor-mor qiladi hamda Dehlini egallaydi.

Oradan koʻp oʻtmay, ikkinchi yirik hind sarkardasi Rano Sango ustidan ham zafar qozonib, Shimoliy Hindistonning Bengaliyagacha boʻlgan qismini oʻziga boʻysundiradi.

Agrani oʻziga poytaxt sifatida tanlagan Bobur katta qurilish va obodonchilik ishlarini boshlab yuboradi. Shu tariqa Bobur Hindistonda uch yarim asrga yaqin hukm surgan qudratli boburiylar sulolasiga asos soladi.

Hindiston ravnaqi uchun qoʼshgan hissasi
----------------------------------------

Bobur Hindistonda ham, xuddi Afgʻonistonda boʻlganidek, koʻplab ijtimoiy xayrli ishlarni amalga oshirdi, mamlakat taraqqiyotiga jiddiy taʼsir koʻrsatdi. Tarqoqlik va parokandalikka, oʻzaro ichki nizo, qirgʻinlarga barham berib, viloyatlarni birlashtirdi, markazlashgan davlatni mustahkamlash va yurtni obodonlashtirishga, ilmu hunar va dehqonchilikni rivojlantirishga katta eʼtibor qaratdi. Qurilish ishlariga boshchilik qildi.U turli g'azallar muallifi sanaladi.

Shoir sifatida ijodiy faoliyatining boshlanishi
-----------------------------------------------

Boburning oʻz guvohligiga koʻra, shoir sifatida ijodiy faoliyati Samarqandni ikkinchi marta egallagan vaqtda boshlangan; „Ul fursatlarda birorikkirar bayt aytur edim", deb yozadi u. Bobur Samarqanddaligining ilk oylarida Alisher Navoiy tashabbusi bilan ular oʻrtasida yozishma boshlanadi. Bobur atrofida ijodkorlar toʻplana boshlashi ham shu yillarga toʻgʻri keladi. Jumladan, Binoiy, Abulbaraka va Bobur oʻrtasidagi ruboiy mushoirasi Samarqanddagi qizgʻin adabiy hayotdan darak beradi. Umuman, davlat arbobi va koʻp vaqti jangu jadallarda oʻtgan sarkarda sifatida ijtimoiy faoliyatining eng qizgʻin davrida ham, shaxsiy hayoti va davlati nihoyatda murakkab va xatarli sharoitda qolgan chogʻlarida ham Bobur ijodiy ishga vaqt topa bilgan, ilm, sanʼat va ijod ahlini oʻz atrofiga toʻplab, homiylik qilgan, ularni ragʻbatlantirgan.

Adabiyot va tarix, musiqa va sanʼatdan yaxshi xabardor boʻlgan, diniy taʼlimotga chin ixlos qoʻygan Bobur har doim olim-u fozillar davrasida boʻldi, xususan, ijod ahliga, kasb-u hunar sohiblariga samimiy ehtirom koʻrgazib homiylik qildi, ularni moddiy va maʼnaviy ragʻbatlantirib turdi. Ijod va sanʼat ahliga bunday mehrli munosabat aslo bejiz boʻlmagan. Bobur tabiatan ijodkor edi. Yigitlik yillaridan boshlab to umrining oxirigacha samarali ijodiy ish bilan shugʻullandi, har qanday sharoit va vaziyatlarda ham ijoddan toʻxtamadi, natijada, har jihatdan muhim boy ilmiy va adabiy meros qoldirdi.

Ijodi
-----

Bobur 18-19 yoshlarida ruboiy va gʻazallar yoza boshlagan. Uning „Topmadim" radifli gʻazali va „Yod etmas emish kishini gʻurbatda kishi" misrasi bilan boshlanuvchi ruboiysi oʻsha yillardagi hayoti bilan bogʻliq.

Boburning ulkan sanʼatkorligi shundaki, shaxsiy kechinmalarini jiddiy umumlashma darajasiga koʻtara oladi va natijada asarlarida olgʻa surilgan gʻoyalar umuminsoniy qadriyatlar darajasiga koʻtariladi. Bobur ijodida, xususan, sheʼriyatida kindik qoni toʻkilgan ona yurtini dildildan qoʻmsash, uning tuprogʻiga talpinish, gʻariblik azoblaridan oʻtli hasrat, yor-u diyor sogʻinchi va visol ilinji, takdir zarbalari va turmush uqubatlari, zamona nosoʻzliklaridan nola badiiy tahlil etiladi.

Bobur ijodida ishq-muhabbat, sevgi-sadoqat, visol va hijron mavzusi ham salmoqli oʻrin tutadi. Uning gʻazal va ruboiylarida, tuyuq va masnaviylarida maʼshuqaning maftunkor goʻzalligi, beqiyos husn-u latofati, sharqona odob-u axloqi, noz-u karashmasi yengil va oʻynoqi, musiqiy va ravon misralarda katta mahorat bilan tarannum etiladi.

Boburning uz sheʼriy asarlarini toʻplab, devon holiga keltirgan sanani koʻrsatuvchi aniq tarixiy maʼlumotlar maʼlum emas. Ammo „Boburnoma"ning 1518—1519-yillar voqealari bayoniga bagʻishlangan faslida Bobur devonini Kobuldan Samarqandga yuborganligi toʻgʻrisida soʻz boradi. Demak, shu yillarda uning devoniga tartib berilgan va mazkur devon Movarounnahrda ham tarqalgan.

Hozirda uning 119 gʻazali, bir masnu sheʼri, 209 ruboiysi, 10 dan ortiq tuyuq va qitʼalari, 50 dan ortiq muammo va 60 dan ziyod fardlari aniqlangan. Devoni tarkibida umumiy hajmi 270 baytdan iborat 8 masnaviy ham oʻrin olgan.

„Mubayyin" asari
----------------

1521-yil Hindistonga yurishlari davrida Bobur „Mubayyin" asarini yaratdi. Masnaviy tarzida yozilgan, islom huquqshunosligi va shariat aqidalariga bagʻishlangan bu asarda Movarounnahr va Hindistonga oid oʻsha davr ijtimoiy-iqtisodiy hayoti boʻyicha qiziqarli maʼlumotlar ham jamlangan. Valiahd Humoyun va Komron Mirzolarga dasturul-amal sifatida moʻljallangan „Mubayyin"da, ayni zamonda, namoz, zakot va haj ziyorati toʻgʻrisida ham sharʼiy mezonlar bayon qilingan. Shu yillarda Bobur Sharq sheʼriyatining asosiy masalalaridan biri aruz vazni, uning nazariyasi va amaliyotiga oid ilmiy risolasini yakunlaydi. Bobur nomini dunyoga mashhur qilgan shoh asari „Boburnoma" ustidagi ijodiy ishini 1518—1519-yillarda boshlagan.

Boburning yuqorida keltirilgan asarlaridan tashqari, „Xatti Boburiy", shuningdek musiqa sanʼati va harb ishlariga maxsus bagʻishlangan qator risolalari ham boʻlgan, ammo keyingi ikki asar matni hanuz topilgan emas. „Xatti Boburiy"da muallif arab alifbosini tahrir etib, yozuvni soddalashtirish va osonlashtirish maqsadida uni turkiy til va talaffuz mezonlariga moslashtirgan.

Boburning zaharlanishi
----------------------

Bobur qabri, Kobul
1526-yil 21-dekabrda Boburga qarshi suiqasd uyushtiriladi. Mahv etilgan Ibrohim Loʼdiyning onasi oshpazlar bilan til biriktirib, uning ovqatiga zahar qoʻshtiradi. Shuning asoratimi yoki koʻp yillik mashaqqatli va qoʼnimsiz hayot taʼsirimi, har holda keyingi yillarda Bobur tez-tez kasalga chalinib turadi.

1527-yil oktabrida Bobur yana xastalikka uchragach, umrining oxirlab qolganini his etadi. Shunda Bobur oʻzi eʼtiqod qoʻygan Xoja Ahror Valiy ruhidan najot tilab, ixlos bilan uning nasrda bitilgan „Volidiya" asarini sheʼriy tarjima qiladi. Boburning mohir tarjimon sifatidagi qobiliyati namoyon boʻlgan 243 baytli bu asar katta ijodiy ilhom bilan juda qisqa muddatda yakunlangan. Boburning oʻz eʼtiroficha, tarjima tugashi hamonoq batamom sogʻayib ketgan. Bu yillarda u „Boburnoma" fasllari ustida ishlashni davom ettirdi, yangi-yangi gʻazal-ruboiylar yaratdi, oʻz iborasi bilan aytganda, „Hindistongʻa kelgali aytqon ashʼorni" tartibga solib, shuningdek, „Volidiya" tarjimasini, „Xatti Boburiy" bilan bitilgan namuna va qitʼalarni Movarounnahr va Afgʻonistonga, Xumoyun, Xoja Kalon, Hindol va boshqalarga yuboradi. Humoyun Mirzoga atalgan ijtimoiy-axloqiy masalalarni tahlil etuvchi mashhur maktubi ham Bobur ijodiy faoliyatining yorqin qirralaridan biri boʻlgan.

Bir necha muddat oldin podsholikni Humoyunga topshirgan Bobur 47 yoshida oʻzi asos solgan saltanat poytaxti Agrada vafot etdi va oʻsha yerda dafn etildi, keyinchalik (1539-yil), vasiyatiga muvofiq xoki Kobulga keltirilib, oʻzi bunyod ettirgan „Bogʻi Bobur"ga qoʻyildi.

Bobur farzandlari
-----------------

Bobur oʻgʻli Humoyun bilan
Boburning qizi Gulbadan Begim (1522, Kobul −1603, Dehli) Markaziy Osiyodan oʻrta asrlarda etishib chiqqan yagona ayol-tarixchi.

Boshqa farzandlari: Fahrinisobegim (1502—1502), Humoyun (1508—1556), Mehr Jahonbegim, Ishan ad-Davlatbegim, Barbul Mirzo (1518—1521), Faruk Mirzo (1526—1527), Gul Bargbegim, Masuma Sultonbegim, Kamron Mirzo (1509—1557), Gul Izarbegim, Muhammad Askari Mirzo (1517—1554), Sulton Ahmad Mirzo (1517—1525), Shohruh Mirzo (1522—1527), Gul Rangbegim (1511/1515 – 1534-yildan keyin), Gulchehrabegim (1515/1517—1557), Abu Nosir Muhammad Hindol Mirzo (1519—1551), Alur Mirzo (1524—1529).

Mustaqillik yillarida Bobur yodi
--------------------------------

Zahiriddin Muhammad Bobur nomidagi oʻrta maktab
Bobur Oʻzbekiston mustaqillikka erishgandan soʻng oʻz yurtida haqiqiy qadr-qimmat topdi. Oʻzbekiston Respublikasi Prezidentining farmoniga koʻra 1993-yilda Bobur tavalludining 510 yilligi tantanali nishonlandi. Andijon shahrida Bobur nomida teatr, kutubxona, milliy bogʻ („Bogʻi Bobur") bor. Bobur milliy bogʻi majmuasida „Bobur va jahon madaniyati" muzeyi, shoirning ramziy qabr maqbarasi bunyod etilgan. Shahar markazida (muallifi Ravshan Mirtojiyev) va Bobur bogʻidagi yodgorlik majmuida (muallifi Qodirjon Salohiddinov) shoirga haykal oʻrnatildi. Andijondagi markaziy koʻchalardan biriga, shuningdek Toshkentdagi istirohat bogʻi va koʻchaga, Andijon viloyati, Xonobod shahridagi istirohat bogʻiga Bobur nomi berildi. Oʻzbekiston Fanlar akademiyasining Bobur nomidagi medali taʼsis etildi. Sharqshunos olim Ubaydulla Karimov bu medalning birinchi sovrindori boʻldi.

Bobur ijodini oʼrganish
-----------------------

Bobur ijodini oʻrganish 1958-yil yoʻlga qoyilgan. Bu yili Toshkentda katta ilmiy anjuman tashkil qilingan. Sharof Rashidov Bobur ijodini oʻrganish uchun alohida eʼtibor qilgan. Bobur asarlari nashr qilingan va Hamid Sulaymonov Bobur miniatyuralarining nusxalarini xorijdan olib kelib nashr qilgan.

Sharqshunos Sabohat Azimjonova Bobur xayoti va tarixi toʻgrisida doktorlik dissertatsiyasini himoya qilgan va fundamental monografiy nashr qilgan.

Bobur nafaqat buyuk sarkarda, shoh balki buyuk shoir boʻlgan. Bobur haqida oʻzbek xalq yozuvchisi Pirimqul Qodirov „Yulduzli tunlar"asarini yozgan. Bu asar aynan Boburning yoshligidan to vafot etgunga qadar voqealarini oʻz ichiga qamrab oladi.

Andijonlik tabiatshunos olim Zokirjon Mashrabov rahbarlik qiladigan Xalqaro Bobur jamgʻarmasi (23-dekabr 1993-yil) Bobur ijodini oʻrganishda katta ishlarni amalga oshirgan. Jamgʻarmaning ilmiy ekspeditsiyasi 10 dan ortiq Sharq mamlakatlari boʻylab avtomobilda ilmiy safarlar uyushtirib, 200 ming km dan ortiq masofani bosib oʻtdi, Bobur va boburiylar qadamjolari, ularning ilmiy merosiga oid yangi maʼlumotlar toʻplab, ularni ilmiy isteʼmolga kiritdi. Mazkur maʼlumotlar asosida 10 dan ziyod ilmiy, hujjatli, badiiy asarlar (Z. Mashrabov, S. Shokarimov: „Asrlarni boʻylagan Bobur"; S. Jalilov: „Boburning Fargʻona davlati", „Bobur va Andijon"; Qamchibek Kenja: „Hind sorigʻa"; X. Sultonov: „Boburning tushlari", „Boburiynoma"; R. Shamsuddinov: „Boburiylar izidan", „Boburiylar sulolasi"; T. Nizom: „Uch soʻz"), 10 ga yaqin hujjatli, videofilmlar (F. Rasulov: „Bobur izidan", „Muqaddas qadamjolar"; T. Roʻziyev: „Bobur salomi", „Bobur nomidagi Xalqaro ilmiy ekspeditsiya"; T. Hamidov: „Iftixor") yaratildi. Jamgʻarmaning Lohur (Pokiston), Haydarobod (Hindiston), Abu Dabi (Birlashgan Arab Amirliklari), Moskva (RF), Oʻsh (Qirgʻiziston), Toshkent, Namangan (Oʻzbekiston) shaharlarida boʻlimlari mavjud. 1998-yil Jamgʻarmaning boburshunoslik sohasidagi xalqaro mukofotlari ilk marta Pirimqul Qodirov, Sabohat Azimjonova, Gʻaybulloh as-Salom, Neʼmatilla Otajonov, Xayriddin Sultonov, Eyje Mano (Yaponiya), Muhammadali Abduqunduzov, Maqsud Yunusov, Shafiqa Yorqin (Afgʻoniston), Maʼmurjon Toʻxtasinov, Ravshan Mirtojiyev, Majid Tursunov, Rahmonjon Azimov, Muhammadjon Mirzayevga berilgan.

Nashr qilingan asarlari
-----------------------

* Bobur. Tanlangan asarlar. -T.: 1958;
* Bobur. Asarlar. Uch jildlik.-T.: Fan, 1965-66;
* Bobur. Boburnoma. -T.: 1960, 1989;
* Bobur. Muxtasar. Toshkent, 1971;
* Babur. Traktat ob aruze (rodg. I.Steblevoy). — M.:1972;
* Bobur. Devon. -T.: Fan. 1994; 6. Bobur. Mubayyin. — T.: 2001.

Adabiyot
--------

* Boburnoma, T. 1989; Baburname (2izdaniye, dorabotannoye), T. 1993; Kitobssalot, T. 1993; Kitobzzakot, T. 1993; Kitoblhaj, T. 1993; Devon, T. 1994; Mahrami asror topmadim, T. 1995.
* Abdulahad Muhammadjonov, Abdurashid Abdugafurov, OʻzME. Birinchi jild. Toshkent, 2000-yil
* Azimjonova S, Zahiriddin Muhammad Bobur, Maqolalar toʻplami, T. 1995; Axmedov Bobur, Istorikogeograficheskaya literatura Sredney Azii XVI—XVIII vv. (Pismennie pamyatniki), T. 1985; Samoylovich A. Sobraniye stixotvoreniy imperatora Babura, Petrograd, 1917; Stebleva I. V. Semantika gazeley Babura, M. 1982; Yoqubov H. Zahiriddin Muhammad Bobur, T. 1949;Hasanxoja Nisoriy, Muzakkiri ahbob, T. 1993; Hasanov S, Boburning Aruz risolasi, T. 1981; Mashrabov Z. Shokarimov S, Asrlarni boʻylagan Bobur, T. 1997; Vohidov R. Biz bilgan va bilmagan Bobur, T. 2000.
* X.Yoqubov. Bobir. -T.:1941;
* V.Zohidov. Bobirning faoliyati va ilmiy-adabiy merosi haqida. Kitobda: Bobir. Bobirnoma. -T.:1960;
* Azimdjanova S. Indiyskiy divan Babura. T.: Fan, 1966.
* X.Nazarova."Boburnoma" tilining sintaktik qurilishi. Dokt. diss. — T.: 1980;
* Stebleva I.V. Semantika gazeley Babura. — M.: 1983.
* H.Qudratullaev. Boburning adabiy-estetik qarashlari. -T.: Fan, 1983;
* S.Hasanov. Boburning „Risolayi aruz" asari. -T.:1986;
* Xayriddin Sulton. Boburiynoma. -T.:1996;
* Gʻaybulloh as-Salom, N.Otajon. Jahongashta „Boburnoma". — T.:1996;
* U.Erskin. Hindistonda Bobur davlati (Ingliz tilidan Gʻ.Sotimov tar.). — T.: 1997:
* R.Sharma. Boburiylar saltanati (Ingliz tilidan Gʻ.Sotimov tar.).. -T.: 1999.

Manbalar
--------

1. ↑  Christine Isom-Verhaaren, *Allies with the Infidel*, (I.B. Tauris, 2013), p. 58.
2. ↑  "Bobur" *OʻzME*. B-harfi Birinchi jil. Toshkent, 2000-yil
3. ↑  Lebedeva T. I. O neissledovannykh pogrebeniyakh Guri Amir //Arkheologiya, istoriya i kul’tura Sredney Azii. Tashkent, 2002, s.68
4. ↑  OʻzME. Birinchi jild. Toshkent, 2000-yil
5. ↑  Khafiz-i Tanysh Bukhari. Sharaf -name-yi shakhi (Kniga shakhskoy slavy). Nauka. 1983
6. ↑  The Baburnama in English. Vol.2. London, 1922, p.799
7. ↑  Mansura Haider, Relations of Abdullah Khan Uzbeg with Akbar // Cahiers du Monde russe et soviétique, Vol. 23, No. 3/4 (Jul. – Dec. 1982), p. 313
8. ↑  Bobur. Tanlangan asarlar. T.: 1958;
Bobur. Asarlar. Uch jildlik.-T.: Fan, 1965-66; Bobur. Boburnoma. -T.: 1960, 1989; Bobur. Muxtasar. Toshkent, 1971

Havolalar
---------

* Bobur asarlari, *OʻzLib kutubxonasi*
* „Boburnoma", *OʻzLib kutubxonasi*
* Boburshunoslik (The International Electronic Platform).

  

|  |  |
| --- | --- |
|  | Ushbu maqolada Oʻzbekiston milliy ensiklopediyasi (2000-2005) maʼlumotlaridan foydalanilgan. |

  


| * k
* m
* t
 Temuriylar sulolasi shajarasi |
| --- |
| 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |  |  |  |  |  |  |  |  |  | 1.**Amir Temur**(1336–1405)Temuriylar imperiyasining hukmdorir.1370–1405 |  |
|
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  | Umarshayx(1356–1394) |  |  |  |  |  |  |  |  |  | Jahongir Mirzo(1356–1376) |  |  |  |  |  | Mironshoh(1366–1408) |  |  |  |  |  |  |  |  |  | 3.**Shohrux Mirzo**(1377–1447)Temuriylar imperiyasining hukmdorir.1407–1447 |
|
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| Pir Muhammad Mirzo(1379–1410) |  | Rustam(1381–1424/5) |  | Iskandar Mirzo(1384–1415) |  | Boyqaro Mirzo(1393–1423) |  | Muhammad sulton Mirzo(1375–1403) |  | 2.**Pirmuhammad Mirzo**(1376–1407)Temuriylar imperiyasining hukmdorir.1405–1407 |  | 1.Xalil Sulton(1384–1411)Samarqandning hukmdorir.1405–1409 |  | Sultan Muhammad |  | 4.**Mirzo Ulugʻbek**(1393–1449)Temuriylar imperiyasining hukmdorir.1447–1449 |  | Ibrohim Sultan(1394–1435) |  | Muhammad Joʻki(1402–1444) |  | Boysungʻur(1399–1437) |
|
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |  | Mansur(d.1446) |  |  |  |  |  |  |  |  |  |  |  |  |  | 5.**Abu Sa'id**(1424–1469)Temuriylar imperiyasining hukdoriSamarqand hokimir.1451–1469Hirot hokimir.1459–1469 |  | 3.Abdal-Latif(1420–1450)Samarqandr.1449–1450 |  | 2.‘Abdullah(1410–1451)Ruler of Samarkandr.1450–1451 |  | Ala al-Dawla(1417–1460) |  | 2.Abul-Qasim Babur(1427–1457)Ruler of Heratr.1451–1457 |  | 1.Sultan Muhammad(1418–1452)Ruler of Heratr.1447–1451 |
|
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  | 6.Husayn Boyqaro(1438–1506)Ruler of Heratr.1469–1506 |  |  |  |  |  |  |  | 5.Sulton Ahmad Mirzo(1451–1494)Ruler of Samarkandr.1469–1494 |  | 1.Umarshayx Mirzo(1456–1494)Ruler of Ferghanar.1469–1494 |  | 6.Sulton Mahmud Mirzo(1453–1495)Ruler of Badakhshanr.1469–1495Ruler of Samarkandr.1494–1495 |  | 1.Ulugh Beg II(d.1502)Ruler of Kabul and Ghaznir.1469–1502 |  |  |  | 4.Ibrahim(1440–1459)Ruler of Heratr.1457–1459 |  | 3.Mahmud(d.1457)Ruler of Heratr.1457 |  | 7.Yadigar Muhammad(1452–1470)Ruler of Heratr.1470 |
|
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  | 8.Badi Oʻz-Zamon(d.1517)Hirot hukmdorir.1506–1507 |  | 9.Muzaffar mirzo(d.1507/8)Hirot hukmdorir.1507 |  |  |  |  |  |  |  | Bobur(1483–1530) Fargʻona, Samarqand va Kobul hukmdoriBoburiylar imperiyasi asoschisi |  | 3.Jahangir II(d.1507/8)Fargʻona hukmdorir.1497–1498 |  |  |  | 2.Abdur RazaqKobul va Gʻazna hukmdori(d.1509)r.1502 |  |  |
|
|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
|
|  |  |  |  |  |  |  |  |  |  | Muhammad Zamon Mirzo(1496–1539) |  |  |  |  |  |  |  |  |  |  |  | *Boburiylar imperiyasi* |
|

 |

| * k
* m
* t
Boburiy imperatorlar |
| --- |
| 
* Bobur
* Humoyun
* Akbar Jaloliddin Muhammad
* Jahongir
* Shoh Jahon
* Avrangzeb
* Bahodir-shoh I
* Jahondar-shoh
* Farruh Siyyor
* Rafi-ul Darjat
* Shah Jahan II
* Muhammad-shoh
* Ahmad-shoh
* Alamgir II
* Shah Jahan III
* Shah Alam II
* Akbar-shoh II
* Bahodir-shoh II

 |

| * k
* m
* t
Boburiylar imperiyasi |
| --- |
| Imperatorlar | 
* Bobur
* Humoyun
* Akbar
* Jahongir
* Shahriyor
* Shoh Jahon
* Avrangzeb
* Muhammad Shoh
* Bahodir-shoh I
* Jahondar Shoh
* Farrux Siyyor
* Rafi-ul Darajat
* Shoh Jahon II
* Muhammad Shoh
* Ahmad-shoh
* Olamgir II
* Shoh Jahon III
* Shoh Olam II
* Shoh Jahon IV
* Akbar-shoh II
* Bahodur Shoh II

 |  |
| Boshqaruv | 
* Sulola
	+ Shajara
* Iqtisodiyot
* Bayroq
* Tashqi aloqalar
* Hokimyat
* Mudofaa tizimi

|  |  |
| --- | --- |
| **Subalar** | 
* Agra
* Ajmer
* Avadh
* Bengaliya
* Berar
* Gujarot
* Dehli
* Haydarobod
* Lahor
* Malva
* Moʻlton
* Sira

 |

 |
| Urushlar | 
* Boburiy-Rajput urushlari
* Boburiylarning Malvaga istilolari
* Gujarot istilosi
* Boburiylar va Safaviylar urushi (1622–1623)
* Boburiylar va Safaviylar urushi (1649–1653)
* Ahom–Boburiylar kurashi
* Tibet-Ladax-Boburiylar urushi
* Boburiy–Maratha urushlari
* Bolalar urushi
* Karnatika urushlari
* Bengaliya urushi
* 1857-yilgi Hindiston xalq qoʻzgʻoloni
* Boburiy-Sikx urushi

|  |  |
| --- | --- |
| Janglar | 
* Agra
* Badli-ki-Serai
* Bhuchar Mori
* Buxar
* Chanderi
* Chausa
* Gagra
* Haldigati
* Karnal
* Xajva
* Xanva
* Najafgarh
* Panipat (1526)
* Panipat (1556)
* Panipat (1761)
* Plassey
* Raj Mahal
* Samugarh
* Sirhind
* Thanesar
* Tukaroi
* Bakla
* Bhulua

 |
| Istilolar | 
* Bijapur
* Chittorgarh
* Dehli
* Golkonda
* Jinji
* Qandahor
* Purandhar
* Ranthambore
* Sambhal

 |
| Raqiblar | 
* Baro-Bhuyan
	+ Isoxon
	+ Xoʻja Usmon
	+ Silotlik Boyazid
	+ Musoxon
	+ Pratapaditya
* Ibrohim Loʻdiy
* Rana Sanga
* Shershoh
* Hemu
* Maharana Pratap
* Malik Ambar
* Gokula
* Shivaji
* Lachit Borphukan
* Xushal Xattak
* Josiah Child
* Guru Gobind Singh
* Henry Every
* Bajirao I
* Nodirshoh
* Hector Munro

 |

 |
| Arxitektura | 

|  |  |
| --- | --- |
| Qalʼalar va saroylar | 
* Agra qalʼasi
* Lahor qalʼasi
* Lalbagh qalʼasi
* Qizil qalʼa
* Jahongir Mahal
* Shish Mahal

 |
| Masjidlar | 
* Jama masjidi
* Chavk masjidi
* Badshahi masjidi
* Shoh Jahon masjidi
* Sunehri masjidi
* Tipu Sulton masjidi
* Vazirxon masjidi

 |
| Maqbaralar va qabrlar | 
* Akbar qabri
* Bibi Ka Maqbara
* Bogʻi Bobur
* Humoyun maqbarasi
* Jahongir maqbarasi (Pokiston)
* Toj Mahal
* Salim Chishti qabri

 |
| Boshqalar | 
* Fatihpur Sikri
* Shalimar bogʻlari
* Achabal bogʻi
* Shahi koʻprigi
* *koʻproq*

 |

 |
| Yana qarang | 
* Sanʼat
* Oshxona
* Madaniyat
* Moda
* Bogʻlar
* Til
* Rassomchilik
* Forslar
* Qabila
* Harbiy qurollar

 |
| Davomchi davlatlar | 
* Sur imperiyasi
* Maratxa imperiyasi
* Rajputana
* Jatlar
* Sikx imperiyasi
* Bengaliya navobi
* Avadh navobi
* Haydarobod sultonligi
* Karnataka
* Maysur qirolligi
* Rohilxand

 |

|  |  |
| --- | --- |
| Tashqi havolalar Buni Vikimaʼlumotlarda tahrirlash | 
* BIBSYS: 97018368
* BnF: cb11889779q (maʼlumot)
* CANTIC: a11176052
* CiNii: DA02614240
* GND: 118841807
* ISNI: 0000 0001 0845 1285
* LCCN: n50053659
* LNB: 000156471
* NDL: 00709319
* NKC: jo2018981803
* NLA: 35049106
* NLG: 102728
* NLI: 000013945
* NSK: 000367226
* NTA: 068809522
* RERO: 02-A000015036
* SELIBR: 44209
* en:SNAC: w6pd0tfx
* SUDOC: 026699494
* TDVİA: babur
* en:Trove: 811776
* ULAN: 500212753
* VIAF: 97090468
* en:WorldCat Identities: lccn-n50053659

 |

|  |  |
| --- | --- |
| Tashqi havolalar Buni Vikimaʼlumotlarda tahrirlash | 
* BIBSYS: 97018368
* BnF: cb11889779q (maʼlumot)
* CANTIC: a11176052
* CiNii: DA02614240
* GND: 118841807
* ISNI: 0000 0001 0845 1285
* LCCN: n50053659
* LNB: 000156471
* NDL: 00709319
* NKC: jo2018981803
* NLA: 35049106
* NLG: 102728
* NLI: 000013945
* NSK: 000367226
* NTA: 068809522
* RERO: 02-A000015036
* SELIBR: 44209
* en:SNAC: w6pd0tfx
* SUDOC: 026699494
* TDVİA: babur
* en:Trove: 811776
* ULAN: 500212753
* VIAF: 97090468
* en:WorldCat Identities: lccn-n50053659

 |